钦定古今图书集成/明伦汇编/官常典/第789卷 > 谢麟
## 钦定古今图书集成/明伦汇编/官常典/第789卷 > 谢麟

按《宋史》本传：“麟字应之，建州瓯宁人。登第，调会昌令。
民被酒，夜与仇斗，既归而所亲杀之，因诬仇。麟知死
者无子，所亲利其财，一讯得实。再调石首令。县苦江
水为患，堤不可御，麟垒石障之，自是人得安堵，号谢
公堤。通判辰州。章惇使湖湘，拓沅州，荐麟为守，由太
常博士改西上阁门副使。猺贼犯辰溪，麟且捕且招，
一方以宁。”诏使经制宜州獠，降其种落四千八百人，
纳思广洞民千四百室，得铠甲二万，褒赐甚渥。加果
州刺史，知荆南泾、邠二州。元祐初，复以朝议大夫、直
秘阁知潭州，加直龙图阁，历徙江宁、凤翔府、渭桂二
州。融江有寇警，将吏议致讨，麟以计平之。戍兵从北
来，不能水土，麟部土人使极南，而北兵止屯近郡，赖
以全者甚众。卒于官。